Natten til fredag kort før klokken 2 måtte politiet rykke ud til Aalborgvej i Blokhus, hvor flere unge mænd var røget i slagsmål. Det var tre nordmænd på 17, 18 og 19 år, der var i slagsmål med flere unge fra lokalområdet. - Vi har anholdt fem danske mænd, som sigtes for kvalificeret vold. De skal afhøres i løbet af fredagen, fortæller vagtchef ved Nordjyllands Politi, Bent Højgaard. De anholdte sigtes for kvalificeret vold, da der blandt andet blev trampet og sparket under overfaldet, oplyser vagtchefen. Overfaldet gik værst ud over den yngste af nordmændene. Han har fået et brud på kæben og mistet flere tænder. Så slemt gik det ikke de to andre, men de var dog også noget skidt tilredt. Den ene overfaldsmand, en 19-årig mand, fremstilles i grundlovsforhør fredag eftermiddag.

Referat:
Tre nordmænd blev udsat for vold i Blokhus natten til fredag.